Diari Oficial de la Generalitat Valenciana


Sumari del DOGV 8783, del 07-04-2020 (2020/2794)

RESOLUCIÓ de 31 de març de 2020, de la Direcció General d'Habitatge i Regeneració Urbana, per la qual s'adopten determinades mesures en relació a les bonificacions en la renda del lloguer dels habitatges de promoció pública de la Generalitat.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8783

Data del DOGV
:   07-04-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/2794


Data del document
:   31-03-2020

Organisme emissor
:   Entitat Valenciana d'Habitatge i Sòl

Tipus de document
:   Resolució

Descriptors 

:   * contracte de lloguer
    * lloguer
    * malaltia infecciosa
    * ajuda pública
    * cura d'infermeria
    * salut pública
    * epidèmia
    * assistència social
    * política sanitària
    * estat d'emergència
    * benestar social
    * legislació
    * arrendament immobiliari
    * cura de la salut

RESOLUCIÓ de 31 de març de 2020, de la Direcció General d'Habitatge i Regeneració Urbana, per la qual s'adopten determinades mesures en relació a les bonificacions en la renda del lloguer dels habitatges de promoció pública de la Generalitat. [2020/2794]  
Antecedents  
1. Una de les mesures adoptades pel Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19, ha sigut la suspensió de terminis i la interrupció de terminis administratius, en la disposició addicional tercera.  
Aquesta disposició s'aplica a tot el sector públic definit en la Llei 39/2015, d'1 d'octubre, del procediment administratiu comú de les administracions públiques.  
2. D'altra banda, en data 24 de març de 2020, el vicepresident segon i conseller d'Habitatge i Arquitectura Bioclimàtica ha dictat una resolució per la qual es bonifica el 100 % de la renda arrendatícia i, en conseqüència, s'exonera els arrendataris d'habitatges del parc públic del pagament de les rendes del lloguer corresponents als mesos d'abril, maig i juny de 2020.  
3. La normativa aplicable als habitatges de promoció pública de la Generalitat està fonamentalment recollida en el Decret 75/2007, de 18 de maig, del Consell, pel qual s'aprova el Reglament de protecció pública a l'habitatge, modificat pel Decret 90/2009, de 26 de juny, del Consell, pel qual s'aprova el Reglament d'habitatge de protecció pública, i que en la disposició addicional novena, apartat 3, regula les bonificacions econòmiques per al pagament de la renda i estableix que aquelles tindran una validesa de dos anys, transcorreguts els quals els interessats podran sol·licitar una nova bonificació acreditant documentalment els requisits per a obtindre-la.  
4. Com que s'ha concedit una bonificació extraordinària del 100 % de la renda arrendatícia a tots els arrendataris del parc públic, com abans s'ha esmentat, s'ha de regular la situació dels arrendataris que tingueren una bonificació ordinària concedida sobre la base del que es disposa en la disposició addicional novena, apartat 3, del Decret 90/2009, ja que totes dues bonificacions no poden solapar-se.  
  
En conseqüència, en el cas dels arrendataris que tingueren una bonificació concedida i vigent el 14 de març de 2020, el termini de validesa d'aquesta se suspendrà mentre es trobe en vigor la bonificació extraordinària del 100 % acordada per la Resolució de 24 de març de 2020, del vicepresident segon i conseller d'Arquitectura Bioclimàtica, i tornarà a entrar en vigor al final d'aquesta bonificació extraordinària que, en principi, seria el juliol de 2020.  
Això suposa, en principi, i a costa de la possible pròrroga de la resolució adoptada en funció de l'evolució de la crisi sanitària de la Covid-19, que el termini de les bonificacions ordinàries concedides i en vigor el 14 de març de 2020 s'interromp i es reprén l'1 de juliol de 2020, per la qual cosa la finalització d'aquelles es produirà tres mesos més enllà del venciment ordinari d'aquestes.  
  
Fonaments de dret  
I. Decret 240/2019, de 25 d'octubre, del Consell, d'aprovació del Reglament orgànic i funcional de la Vicepresidència Segona i Conselleria d'Habitatge i Arquitectura Bioclimàtica (DOGV 8671, 06.11.2019), desplegat per l'Ordre 2/2020 de 3 de febrer, de la Vicepresidència Segona i Conselleria d'Habitatge i Arquitectura Bioclimàtica (DOGV 8733, 05.02.2020).  
II. Decret 6/2013, de 4 de gener, del Consell, pel qual s'aprova el Reglament d'organització i funcionament de l'Entitat d'Infraestructures de la Generalitat, hui Entitat Valenciana d'Habitatge i Sòl (EVHA), segons el que es disposa en l'article 52 de la Llei 21/2017, de 28 de desembre, de mesures fiscals, de gestió administrativa i financera i d'organització de la Generalitat.  
III. Llei 1/2013, de 21 de maig, de la Generalitat, de mesures de reestructuració i racionalització del sector públic empresarial i fundacional de la Generalitat, en l'article 27.  
IV. Article 72 de la Llei 16/2003, de 17 de desembre, de mesures fiscals, de gestió administrativa i financera i d'organització de la Generalitat, segons la redacció donada per l'article 52 de la Llei 21/2017, de 28 de desembre, que adscriu a l'Entitat Valenciana d'Habitatge i Sòl (anteriorment, EIGE) el patrimoni de promoció pública de la Generalitat; correspon també a aquesta entitat la gestió i l'administració de l'esmentat patrimoni en virtut de la normativa mencionada i del que es disposa en el Decret 118/1988, de 29 de juliol, del Consell de la Generalitat Valenciana, pel qual es determina l'abast concret de la transmissió del patrimoni de promoció pública de l'habitatge a l'IVVSA.  
  
V. Llei 8/2004, d'habitatge de la Comunitat Valenciana, en l'article 57.3.  
VI. Disposició addicional novena del Decret 90/2009, de 26 de juny, del Consell, pel qual s'aprova el Reglament d'habitatge de protecció pública, i Decret 75/2007 de 18 maig, del Consell, pel qual s'aprova el Reglament de protecció pública a l'habitatge.  
VII. Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19.  
VIII. Resolució de data 24 de març de 2020, del vicepresident segon i conseller d'Habitatge i Arquitectura Bioclimàtica, per la qual es concedeix una bonificació extraordinària del 100 % de la renda arrendatícia a tots els arrendataris d'habitatges del parc públic durant els mesos d'abril, maig i juny de 2020.  
Vistos els fets, les disposicions legals esmentades i les aplicables generalment, així com la proposta realitzada pel director general de l'Entitat Valenciana d'Habitatge i Sòl, la directora general d'Habitatge i Regeneració Urbana resol:  
  
Suspendre el termini de validesa de dos anys de les bonificacions ordinàries de la renda arrendatícia dels habitatges de promoció pública de la Generalitat que estan adscrits a EVHA que estiguen concedides i en vigor el 14 de març de 2020. El còmput del termini de validesa d'aquestes bonificacions es reprendrà el dia 1 de juliol de 2020, quan haja finalitzat el termini de les bonificacions extraordinàries acordades per la Resolució de 24 de març de 2020, del vicepresident segon i conseller d'Habitatge i Arquitectura Bioclimàtica.  
Aquesta resolució serà objecte de publicació en el Diari Oficial de la Generalitat Valenciana i en la pàgina web d'EVHA.  
  
Contra la present resolució es podrà interposar un recurs d'alçada davant del secretari autonòmic d'Habitatge i Funció Social, competent per a resoldre'l, en el termini d'un mes a comptar de l'endemà de la publicació de la present resolució, sense perjudici que els interessats puguen fer ús, si escau, de qualsevol recurs que estimen procedent. Transcorregut aquest termini sense interposició, la resolució serà ferma amb caràcter general.  
  
València, 31 de març de 2020.- La directora general d'Habitatge i Regeneració Urbana: Elena Azcárraga Monzonís.